Mósɛs a ngábə́ ai kábad ńkiɛ́ wōé Yétro, fada yǎ Madiân, á mə̄dîga; ḿból á ngákə ai dzɔ́ óyǎb á ńkód ńnam, ńdɔ a ngákə kwí á ńkǒl Zāmbá, Hóreb. 2Ńdɔ Ǹtondôbə a ngáyénan ai nyé á miǹkabag mí ndóan, á ńtǔd étē; Mósɛs a ńtâ ǹtǔd ó yóŋo, hədá təge díg. 3Mósɛs nyé nâ: “Mə́ tam kə́ yén é mod eyə̌ŋ dzam nyɔ́: ńtūd ó nə̄ nyū naa ó yóŋo, təge díg.” 4Ǹtondôbə a ngáyi yén á zaa, nə́ a zu babi, ńdɔ a ngálóē nyé á ńtǔd étē, Nyé nâ: “Ǎ Mósɛs, ǎ Mósɛs.” Mósɛs a yə́bə́, nyé nâ: “Ma nyɔ́. » 5Ǹtondôbə nyé nâ: «Tə wasúbu babi mú; sɔ́dígi biyábág bíē á məkǒl, amú é hóm ó tə́lə̄ hī, ó nə m̀fúfúb hóm». 6Ńdɔ̄ fə ǎ zu dzó ai nyé nâ: “Mə nə Zambá ésōá woe, Ábrahám, Zambá Ízag, Zambá Yákɔb. “Mósɛs a búdí fɔ́ɔ́ mɔ́ á mís, təge zombǒ naa á bāān Zambá ásū. 7Ńdɔ Ǹtondôbə a a zu kɔ́bɔ nâ: “Mə yén yǎ ńdzǔg bod bámā á ńnam Égîptɛn, ńdɔ̄ fə ńyón báyón ású éngə́ŋ Égîptɛn bálī bɔ̄ á nyɔ́l ó kwí yǎ ábə ma, mayəm é tūŋ báwú. 8Ńdɔ̄ hḿ mə̄ yīlí naa makode bɔ́ á mɔ́ mə́ Égîptɛn, mə̄ vāā bɔ́ á sí tě, mə́ kə ai bɔ́ á é sí ē nə̄ ábuí ai m̀bəŋ, á mə̄nyāŋ ai wé byáfuguzu, sí Bəkanǎŋ, Bəhitíd, Bamoríd, Bəyebusít. 9Zambá nyé nâ: “Ǹyón bɔ́n bə́ Ísraɛ̂l ó sɔ́ yǎ kwí ábə mǎ, mə yén yǎ étíbílí yā Égîptɛn bátíbili bɔ́. 10Zǎg hḿ mə́ lom wa ábə Farawóŋ, ó kə vaí áyɔŋ dámā Ísraɛ̂l á ńnam Égîptɛn.” 11Mósɛs nyé ai Zambá nâ: « Mǎ mə̄ nə́ zá, nə́ makə tə́bə̄ Farawóŋ á mís nə́ mə̄ kúlī bɔ́n bə́ Ísraɛ̂l Égîptɛn ?” 12Zambá nyé ai nyé nâ: “Mǎmēn Mə Nə ai wa, ḿból yə̄ nâ ó yəm nâ mǎ mālóm wā, mavə́ wa anyu nâ, éyɔŋ wǎyi kúlī áyɔŋ dámā Égîptɛn, myǎyi mə sɔ́ və́ mə̄túnuŋa ńkōl nyū”.